วุฒิสภาแหยงหนี้ครัวเรือน บี้ธปท.ดูแล
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — กมธ.เศรษฐกิจ วุฒิสภา แนะ ธปท.ดูแลการใช้จ่ายของครัวเรือน ห่วงสร้างหนี้เพิ่ม
เมื่อวันที่ 21 ธ.ค. นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ได้พบกับคณะกรรมาธิการเศรษฐกิจ การพาณิชย์ และอุตสาหกรรม วุฒิสภา (กมธ.เศรษฐกิจ) เพื่อแลกเปลี่ยนความเห็นทางเศรษฐกิจ และการดำเนินนโยบายการเงิน โดย กมธ.เศรษฐกิจ วุฒิสภา เสนอให้ ธปท.ดูแลภาคครัวเรือนให้ดี
ทั้งนี้ กมธ.เศรษฐกิจ วุฒิสภา เสนอให้ ธปท.ให้ความรู้แก่ประชาชนในการบริหารจัดการการเงิน การใช้จ่ายอย่างมีวินัย และมีความเข้าใจในผลิตภัณฑ์ทางการเงิน เพื่อป้องกันการก่อหนี้ภาคครัวเรือนเกินความเหมาะสม
นอกจากนี้ ยังขอให้ ธปท.ดูแลไม่ให้ค่าเงินผันผวน เพื่อให้ธุรกิจเอกชนรับทราบ และสามารถบริหารความเสี่ยงเพื่อประโยชน์ในการวางแผนธุรกิจได้
นายพิชัย อุตมาภินันท์ รองประธาน กมธ.เศรษฐกิจ วุฒิสภา กล่าวว่า ธปท.ยืนยันว่าสามารถควบคุมเศรษฐกิจในปีหน้าได้ ดูแลระดับเงินเฟ้อและอัตราดอกเบี้ยให้อยู่ในระดับที่เหมาะสมกับการเติบโตของเศรษฐกิจได้โดยไม่จำเป็นต้องออกมาตรการมาดูแล
“เราได้แสดงความเป็นห่วงในเรื่องเงินเฟ้อ สภาพคล่องที่เพิ่มจากปริมาณเงินที่มีมากๆ ว่าอาจจะไปปั่นราคาในสินค้าโภคภัณฑ์ เช่น น้ำมัน ทองคำ พืชไร่ จึงขอให้ ธปท.ช่วยดูแลตรงนี้ เพราะสินค้าเกษตรบางตัว เช่น ฝ้าย ตอนนี้ราคาสูงขึ้นไปสูงสุดในรอบ 10 ปีแล้ว และห่วงเรื่องวินัยการใช้จ่ายบุคคล กลัวเกิดปัญหาหนี้สินในครัวเรือนโดยไม่จำเป็น ทั้งช่องทางอื่นและบัตรเครดิต” นายพิชัย กล่าว